Vážené pani poslankyne, vážení páni poslanci,

zasielame Vám doplňujúce informácie k možnosti výstavby kuchyne a jedálne na ZŠ M. R. Štefánika, ktorá by sa v rámci Plánu obnovy mohla realizovať spolu s odbornými učebňami, ktoré naša škola už nevyhnutne potrebuje.

Zasielame Vám predbežnú kalkuláciu, keďže je potrebné sledovať z hľadiska dlhodobej udržateľnosti úroveň nákladov novej jedálne s kuchyňou.

Dnes sa v rámci ZŠ M.R. Štefánika stravuje 222 detí a 19 učiteľov. Strava sa dodáva zo ZŠ Scherera. Náklady súvisiace s dovozom stravy taxíkom sú cca 2000 eur/6 mesiacov, ktoré by mesto ušetrilo.(Faktúry za dovoz sú zverejnené na web sídle Mesta Piešťany) V súčasnosti je v prevádzke v našej škole výdajňa stravy.

Mesačné náklady sú zo strany zriaďovateľa 270 Eur na prevádzku. Zamestnaní sú 3 zamestnanci na polovičný úväzok, mesačné náklady na zamestnancov sú 1 768,25 Eur.

V prípade, keď sa postaví na našej škole vlastná kuchyňa a jedáleň, tak podľa zákonných noriem na počet stravníkov v počte 241, by museli byť zamestnaní 1 vedúci pracovník a 3 ďalší zamestnanci na plný úväzok. Ak počítame plat vo výške 1 300 Eur mesačne, celkové mesačné mzdové náklady budú 7 500 Eur. Náklady na energie by sa zvýšili na 570 eur.

Čo sa týka zvýšenia mzdových nákladov, tie sa môžu dostať do stavu rovnováhy. Keďže v ZŠ Scherera sa varí aj pre našu školu, tak výstavbou kuchyne by sa previedol navýšený počet zamestnancov v našej škole.

Je potrebné však skonštatovať, že školské kuchyne sú vždy ziskové, teda načrtnuté náklady budú v skuočnosti nižšie! Mesto Piešťany dokáže na základe doterajších údajov poskytnúť poslancom reálne údaje o ziskovosti všetkých existujúcich školských jedálni pri ZŠ na území Mesta Piešťany. V prípade potreby Vám dokážeme poskytnúť doplňujúce informácie.

Pri čerpaní euro dotácií na výstavbu a vybavenie, účasť mesta bude iba 8%!

Vypočítané náklady na stavbu by mali byť v návrhu na mestský rozpočet.

S pozdravom

Mgr. Ivica Králová

predseda rady školy

Ing. Andrea Michalcová

zákonný zástupca

JUDr. Lucia Tonkovič Kalabová

zákonný zástupca

Mgr. Peter Dráb LL.M

zákonný zástupca